Na vyf jaar is Nic weer terug! Kunstenaar, musikant, akteur, karakter, dromer, mens. Piet Bester beskryf Nic so: " Nic is 'n man soos 'n diamant met baie fassette".
Dit is vir my 'n voorreg om met 'n musikant van Nic se kwaliteite opnames te maak. Sy spel en styl bly uniek, die komposisies pragtig en sy musiekidees is dié van vandag. Op hierdie plaat word 'n nuwe uiters kommersiële klank in konsertinamusiek bekend gestel. Dat Nic die konsertina "anders" speel as ander, word nie betwyfel nie. Ons bewonder hierdie kunstenaar wat na vyftig jaar in die musiekbedryf weer met 'n "eerste" te voorskyn kom deur sy spesiale gebruik van stryjers, perkussie en ander instrumente wat hierdie 50ste plaat van Nic Potgieter daardie spesiale klank gee.
Hier bewys Nic egter ook dat hy nie net 'n kampioen Konsertinaspeler is nie, maar ook 'n bobaas Kitaarspeler! Luister maar gerus na die 'gevoel' wat hy meebring op dié unieke instrument met wysies soos "My Vrolikheid" "My Beste Vriend" "Onthou My" ens. 'n Mens kan somaar dadelik aanvoel dat Nic nie net vir Jan Publiek speel nie, maar vir homself ook.
Dit is van dié soort "Veterane Musikante" wat regtig op staat gemaak kan word vir 'n ware goeie langspeler, waarvan 'n mens nie net vyf of ses van die twaalf wysies geniet nie, maar as die plaat klaar gespeel het, 'n mens dit weer oor wil speel! - J.M. - omslag